ΓΡΑΠΤΗ ΕΡΩΤΗΣΗ E-0061/99

υποβολή: Ursula Stenzel (PPE) προς την Επιτροπή

(27 Ιανουαρίου 1999)

Θέμα: Αστικά προβλήματα

Τον Μάϊο του 1997 η Επιτροπή εξέδωσε την ανακοίνωσή της με θέμα "Προς ένα πρόγραμμα για το αστικό περιβάλλον στην Ευρωπαϊκή Ένωση" (COM(97)0197 τελικό). Η ανακοίνωση αυτή προσφέρει μια επαρκή βάση για τη σφαιρική εξέταση της αντιμετώπισης των αστικών προβλημάτων από τις διάφορες κοινοτικές πολιτικές σε επίπεδο τοπικών αρχών.

Το Ευρωπαϊκό Κοινοβούλιο στο ψήφισμά του της 2 Δεκεμβρίου 1998, A4-0172/98(1), θεωρεί ότι τα προβλήματα των πόλεων είναι στενά συνδεδεμένα με το θέμα της διατήρησης και ενίσχυσης της οικονομικής και κοινωνικής συνοχής και υπογραμμίζει τη σπουδαιότητα της μεταρρύθμισης των κανονισμών των διαρθρωτικών ταμείων, ως πρώτο βήμα της ευρωπαϊκής αστικής "αντζέντας". Η Επιτροπή στις προτάσεις της εντάσσει τη συζήτηση των αστικών προβλημάτων στο πλαίσιο των κριτηρίων επιλεξιμότητας του Στόχου 2. Η Επιτροπή έχει επανειλημμένως επιβεβαιώσει ότι η προσέγγιση των αστικών προβλημάτων των πόλεων πρέπει να επιδιωχθεί κατά τρόπο οριζόντιο στο πλαίσιο των αντιστοίχων πολιτικών και προγραμμάτων των Κοινοτικών Πλαισίων Στήριξης και του ενιαίου εγγράφου προγραμματισμού δυνάμει των Στόχων 1 και 2. Με ποιό τρόπο προτίθεται η Επιτροπή να εφαρμόσει αυτή την προσέγγιση;

Η οριζόντια διάσταση των αστικών προβλημάτων σημαίνει ότι πρέπει να υπάρξει ταυτόχρονα στενός συντονισμός και συνεργεία μεταξύ των διαφόρων κοινοτικών πολιτικών, ιδίως δε των περιφερειακών πολιτικών, εάν πράγματι θέλουμε να έχουν αντίκτυπο σε αστικό επίπεδο.Έχει η Επιτροπή προσδιορίσει τα μέτρα και τους χρηματοδοτικούς μηχανισμούς που απαιτούνται για να εξασφαλισθεί ο συντονισμός και η συνεργεία που προαναφέρθηκαν;

Απάντηση της κας Wulf-Mathies εξ ονόματος της Επιτροπής

(10 Μαρτίου 1999)

Στις 3 Φεβρουαρίου 1999, η Επιτροπή υιοθέτησε έγγραφο εργασίας με τίτλο "Τα διαρθρωτικά ταμεία και ο συντονισμός τους με το Ταμείο Συνοχής - σχέδιο κατευθύνσεων για τα προγράμματα της περιόδου 2000-2006"(2).

Το έγγραφο αυτό κατέστησε σαφές ότι τόσο στις περιφέρειες του στόχου 1 όσο και στις περιοχές του στόχου 2 τα διάφορα έγγραφα προγραμματισμού στα πλαίσια των διαρθρωτικών ταμείων θα πρέπει να περιλαμβάνουν ολοκληρωμένα μέτρα για την αστική ανάπτυξη. Η ανάπλαση μειονεκτικών αστικών περιοχών, που θα μπορούσε να τύχει ειδικής στήριξης στα πλαίσια του στόχου 2 μέσω ολοκληρωμένης χωροταξικής προσέγγισης παρόμοιας προς αυτήν που αναπτύχθηκε από την πρωτοβουλία Urban, θα αντιπροσωπεύει συνεπώς έναν, αλλά βέβαια όχι τον μοναδικό, τρόπο για την αντιμετώπιση των αστικών προβλημάτων κατά την διάρκεια της νέας περιόδου προγραμματισμού.

Όλα τα μέτρα αυτά θα συμβάλουν κατά τρόπο ζωτικό στην ολοκληρωμένη προσέγγιση για την περιφερειακή ανάπτυξη και τη μετατροπή.

Όσον αφορά την οριζόντια διάσταση και τη στενότερη συνεργασία σχετικά με τα αστικά ζητήματα, η Επιτροπή πρόσφατα εξέδωσε την ανακοίνωση "Αειφόρος αστική ανάπτυξη στην Ευρωπαϊκή Ένωση: πλαίσιο δράσης"(3). Στην ανακοίνωση αυτή αναφέρεται ότι διϋπηρεσιακή ομάδα στην Επιτροπή θα συνεχίσει να εξετάζει τις επιπτώσεις των κοινοτικών πολιτικών και μέσων στις πόλεις με στόχο την περαιτέρω ενίσχυση της ευαισθησίας και της ολοκλήρωσης σχετικά με τα αστικά ζητήματα. Ιδιαίτερα η Επιτροπή θα παρακολουθεί την πρόοδο της υλοποίησης του πλαίσιου δράσης.

(1) ΕΕ C 226 της 20.7.1998, σελ. 36.

(2) SEC(99)103.

(3) COM(98)605 τελικό.